
Ovaj je rad zamišljen kao nastavak već objavljenoga rada u kojemu su proučene knjige 
koje je svojim župnicima preporučivao senjsko-modruški biskup Juraj Vuk Čolić u 
svrhu podizanja razine njihova obrazovanja. Na temelju kanonskih vizitacija istoga 
biskupa ovdje će biti riječi o nauku koji su svećenici prenosili narodu. Proučit će se 
odredbe koje govore o pouci puka i o postupanju s ljudima. Govorit će se i o pučkim 
misijama - kod isusovaca vrlo popularnome načinu kontakta s narodom i poučavanja. 
Svi ti podaci pokazuju da se - sukladno zahtjevima Tridentskoga koncila da se 
Katolička crkva obrazovanjem bori protiv krivovjerja i praznovjerja - i u siromašnim i 
teško dostupnim mjestima ulaže znatan napor za naobrazbu i katehezu naroda. 

Ključne riječi: Senjska biskupija, Katolička crkva, obrazovanje naroda, kateheze, misije 


Uvod 

Obrazovanje puka - kako u vjerskim, tako i u svjetovnim pitanjima - jedna je od 
tema kojoj se u (dosad većinom neobjavljenim) kanonskim vizitacijama senjsko¬ 
ga i modruškoga biskupa Jurja Vuka Čolića (1746. - 1764.) posvećuje mnogo 
pozornosti. Proces intenzivne brige za obrazovanje naroda počinje u 16. stoljeću s 
protestantskom reformacijom, katoličkom reformom i odredbama Tridentskoga 
koncila. 1 Obrazovanje se smatra glavnim oružjem protiv praznovjerja i krivovjer- 

1 O odredbama Tridentskoga koncila i njihovom provođenju u praksi u 16. i 17. stoljeću te o ulozi 
isusovaca kao i drugih redova (npr. kapucina i pijarista) v.: Robert BIRELEY, The Refashioning ofCat- 
holicism, 1450-1700 , VVashington D. C., 1999.; Mare R. FORSTER, Catholic Revival in theAge ofthe Ba- 
roque: Religious ldentity in Southwest Germany, 1550-1750, Cambridge, 1999.; Louis CHATELLIER, The 
Religion ofthe Poor: Rural Missions in Europe and the Formation of Modem Catholicism, c 1500-1800, 
Cambridge, 1997. 

ja u narodu, stoga se svećenici počinju sustavno obrazovati da bi bili sposobni po¬ 
učavati svoje „ovčice”, kako u vizitacijama piše biskup Čolić. Red kojega se osnu¬ 
tak i ciljevi savršeno poklapaju s odvijanjem i odredbama Tridentskoga koncila 
bili su isusovci, stoga naslov ovoga rada nosi geslo isusovačkoga reda i ovdje želim 
naglasiti da su upravo isusovci u 18. stoljeću igrali veliku ulogu u obrazovanju. 
Poučavanje je jedna od glavnih zadaća isusovačkoga reda od njegova osnutka. 
Oni su autori brojnih gramatika i rječnika kako latinskog, tako i narodnih jezika 
(među njima i hrvatskoga), iz njihovih su pera nastajali brojni molitvenici, pje¬ 
smarice i autorska ili prevedena djela religijske tematike. Oni su, također, djelo¬ 
vali u pučkim misijama nikada ne zaboravljajući ostvariti živi kontakt s narodom 
kojemu su bili poslani. Područje Senjsko-modruške biskupije predstavlja plodno 
tlo za misije jer je narod dosta vremena proveo pod turskom okupacijom, a ma¬ 
terijalno je stanje vrlo loše i većina župa pripada Vojnoj krajini (točnije Ličkoj, 
Otočkoj i Ogulinskoj pukovniji) gdje se nalazi dosta pravoslavnih krajišnika. 2 

Građu za ovaj rad čine realne vizitacije: odredbe (većinom iz godine 1751./’52.) 
za pojedine župe i župnike po biskupiji u kojima se nalaze preporuke kakvo se 
stanje očekuje i personalne vizitacije, tj. ispitivanja svećenika (u ovome slučaju 
senjskih, bakarskih, ogulinskih i belgradskih) koji nam daju podatke kakvo je sta¬ 
nje doista bilo. Korišteni su dosad neobjavljeni dokumenti iz Biskupskoga arhiva 
u Senju (dalje: BAS, Kanonske vizitacije Senjske i Modruške ili Krbavske biskupije, 
kut. I., fasc. 46., 49., 50. i 53.) 3 4 , Urbarij Župe Otočac iz Arhiva Župnoga ureda 
Župe Presvetoga Trojstva u Otočcu (str. 5.-11.) i Izvješće o. Bernarda Zuzorića o 
misijama 1727. - 1742} Ovaj će se rad usredotočiti na odredbe koje se odnose na 
pouku puka, a govorit će se i o spomenutim pučkim misijama, tj. kako su se i kada 
odigravale u Senjsko-modruškoj biskupiji. 


2 Detaljnije o životu pravoslavnoga stanovništva i suživotu s katolicima na području Senjske biskupije 
v. : Alexander BUCZYNSKI, Gradovi Vojne krajine, knjiga druga, Zagreb, 1997., osobito 117-120, 126- 
127, 145-148.; Josip BURIĆ, Biskupije Senjska i Modruška u XVIII. stoljeću, Gospić, 2002., 167-204 i o 
pravoslavcima na području Marčanske biskupije: Zlatko KUDELIĆ, Marčanska biskupija - Habsburgov- 
ci, pravoslavlje i crkvena unija u Hrvatsko-slavonskoj vojnoj krajini (1611 . -1755.), Zagreb, 2007. 

3 Izbor dokumenata iz toga arhiva koji govori o senjskome kaptolu u 18. stoljeću objavio je Šime DEMO 
(prir.) u: Kanonske vizitacije Senjske i Modruške (Krbavske) biskupije - Personalne vizitacije župe Senj (18. 
stoljeće), Zagreb, 2007. Iako ti dokumenti u ovome radu nisu korišteni, radi lakšega snalaženja, sažetosti 
i usustavljenosti s oznakama dokumenata u Deminoj knjizi držat ću se nadalje oznaka BAS I. 46, BAS 
I. 50 itd. Odredbe su citirane prema mjestu, broju odredbe unutar vizitacije pojedinoga mjesta, oznaci 
dokumenta u arhivu i stranici. Paginacija prati onu upisanu na same listove dokumenata. U slučaju per¬ 
sonalnih vizitacija navodi se osoba koja govori, mjesto kojemu pripada, oznaka dokumenta u arhivu i 
stranica. Hrvatske odredbe donesene su u originalu u izvornoj grafiji jer se pravopis čini lako razumljiv i 
zanimljiv (x stoji za ž, ch za ć, intervokalno g za j, y za j itd.). Latinske su odredbe prevedene. 

4 Objavio ih je Miroslav VANINO u: Vrela i prinosi - Zbornik za povijest isusovačkog reda u hrvatskim 
krajevima 6, 1936., 77-107 i 11, 1940., 124-184. 

Odnos svećenika s narodom 

Bezbožnik će umrijeti zbog svojega grijeha, ali krv njegovu tražit ću iz tvoje ruke. 
(Ez 33,8) 

Čolićevo doba jest doba duhovnoga rasta, kako naroda, tako i svećenstva - odakle 
se mora početi jer su svećenici učitelji naroda. Ne smije se zaboraviti da je rad na 
tome polju započeo i veliku ulogu odigrao već njegov prethodnik biskup Ivan 
Antun Benzoni. 5 

U čitanju vizitacijskih odredbi može se naći dosta podataka o tome kako svećenik 
treba pristupiti svome narodu, tj. što u odnosu s narodom nije poželjno. Poseban 
se naglasak stavlja na svećeničku blagost i očinsku ljubav za povjerene župljane. 
Ako nekoga treba opomenuti, neka to svećenik učini nasamo kako čovjek ne bi 
bio osramoćen pred svima. Najstrožem će se ukoru podvrgnuti oni svećenici koji 
nečije teške mane iznose javno, pogotovo u crkvi. Naime, nije ni ljudima ni Bogu 
ugodno da se grijesi iznose javno s propovjedaonice i da teške riječi padaju pred 
Presvetim sakramentom. Međutim, u najozbiljnijim je stvarima dopušteno nepo¬ 
pravljive grešnike predati laičkome poglavarstvu da ih kazni prema zajedničkome 
dogovoru 6 . Čoliću je poznato da su neki svećenici pretjerano koristili tu moguć¬ 
nost te ih opominje da je to teška pogreška i da bi im važnija trebala biti osobna 
briga za ljude nego njihovo zatvaranje u tamnicu. 

• „Ravno kako pripovidasmo svemu kleru nassemu spotat nespodobnim nači¬ 
nom, i rugami svoye lyude, i sadasnye voynike, allitiyich gerdit sneprilicnim 
govorenyem; tako i ovo yisto, i ovdi pripovidamo tuliko V. P. Plovanu, kuli- 
ko P. Kapelanu, od kih akose nayde koyi, daye kakove nepoštene rici govoril 
ovomu puku, hochesse takovo teško pedepsat, i nepodnasat u Plovaniyi, i 
militarskomu mestu." (Krmpote, 4, BAS I. 50, p. 123.). 

• „Potičemo župnika da, spominjući se svoje vrlo ozbiljne službe, pod prijet¬ 
njom kazne Božanskoga suda - gdje će najteža presuda biti nad onima koji 
upravljaju dušama krv kojih se traži iz njegove ruke 7 - obavlja ulogu dobroga 
pastira neprekidnim bdijenjem, poukom toga naroda - postupajući s njim 
blago i očinskom ljubavlju kako dolikuje dušobrižniku - da ubuduće, djelujući 
bolje nego što je to dosada običavao i za sebe određujući pokoru, u najozbilj¬ 
nijim stvarima ipak isti taj narod ili neke iz njega tuži laičkome poglavarstvu.” 
(Brinje, 5, BAS I. 49. p. 22-23). 

• ,,S tim narodom, naime, treba postupati kao sa svojim ovčicama - očinskom 
ljubavlju, a ne oštro niti pretvrdo odbijati ih od Crkve čak i od ispovijedi, a 
najmanje brinuti se da se vode u tamnicu, u zatvor, kao što je primijećeno da 


5 J. BURI Ć, o. c., passim. 

6 To je i odluka Tridentskoga koncila, v.: L. CHATELLIER, o. c„ 19. 

7 Aluzija na mjesto iz Biblije, citat koji je naveden u podnaslovu ovoga poglavlja. 

se dosad činilo, bez razloga i bez autoriteta, teškom pogreškom." (Brlog, 7, 
BAS I. 49, p. 25). 

• „Prisjetivši se svoga slatkog položaja, naime, duhovnoga pastira, velepoštova- 
ni će se župnik pomučiti da svekolikim blažim nastojanjem oko udvornosti 
i naklonosti pobudi ljubav svojih župljana prema sebi uz pokornost prema 
gospodi službenicima, a krotkost i uljudnost prema pojedincima. Tamo gdje 
ima potrebe za svećeničkom revnošću, pokušat će izvesti na bolji put doka¬ 
zivanjem i preklinjanjem te blago i snažno iz govornice u crkvi nagovorima 
i propovijedi napadajući poroke i opake običaje u rodu, ali nikoga iz općin¬ 
stva pojedinačno ne dodirujući nego neka onoga tko bi i nakon ovoga bio 
nepopravljen, pozove k sebi očinskim opomenama nasamo. Tamo gdje ni to 
ne bude koristilo, pozvat će u pomoć naš biskupski autoritet i onaj laičkoga 
poglavarstva izmolivši čak i svjetovnu pomoć." (Ogulin, 9, BAS I 49, p. 54.) 

Svećenici su učitelji svoga naroda, a posebno im je bilo povjereno poučavanje 
djece. (Većinom se radi o dječacima.) Čolić zna da narod toga kraja živi od ze¬ 
mlje i stoke te da su djeca od malenih nogu zajedno s roditeljima zaposlena oko 
preživljavanja pa zato nalaže da se svake nedjelje jedno dijete šalje na vjeronauk, 
dok je drugo (ili druga) na paši te tako naizmjence. 8 Također, kao dobar psiholog 
predlaže svećenicima da djecu zainteresiraju sličicama, krunicama ili novčićima, 
stvarčicama kojima se djeca inače vesele, a pogotovo djeca u siromašnim kraje¬ 
vima. A da se tome nisu veselila samo djeca nego i stariji, svjedoče isusovačka 
izvješća s misija. Iz godine 1767. potječe priča o dvadesetpetogodišnjemu mladi¬ 
ću u Zagrebačkoj biskupiji koji je bježao od ispovijedi i sramotio roditelje. Kada 
mu je misionar obećao darove, počeo je dolaziti na kršćanski nauk te se uskoro i 
ispovjedio te počeo uzorno živjeti. 9 

• „Istome bismo župniku postavili zadatak da, primamljujući poklončićima 
novčića, krunica i slika, potiče roditelje neka svoje dječake (po sili svoje naj¬ 
veće obaveze) barem naizmjence šalju na katehezu tako da jedan ostane ču¬ 
vati stado, a drugi (jedan ili više njih) budu pripravni za katehezu i to pod 
prijetnjom kazne Božanskoga suda i kanonskom opomenom koja će imati 
snagu trostruke." (Brinje, 1, BAS I. 49, p. 22.). 

Čolić nalaže da svećenik svojim ponašanjem bude uzor narodu znajući da ljudi ne 
vjeruju čovjeku koji propovijeda jedno, a čini drugo. Velik problem ličkih sveće¬ 
nika (u očima biskupa) bilo je to što se previše bave obrađivanjem zemlje i/ili vrta, 
lovom, igrama (i u blagdansko, osobito korizmeno i adventsko, vrijeme), a osobi¬ 
to čavrljanjem sa ženama. 10 Već se biskup Petar Mariani 1654. godine žalio da mu 
svećenici više sliče na seljake, jer se bave poljoprivredom, a ne pročitaju ništa za 


8 Tounj, 3, BAS I. 49, p. 43. 

9 M. VANINO, Isusovci i hrvatski narod III., Zagreb, 2005., 268. 

Brod, 2, BAS I. 49, p. 39. 


10 

duhovni rast jednom kada svladaju misal i brevijar. 11 Biskup Ivan Antun Benzo- 
ni 1731. godine zabranio je svećenicima vođenje trgovine, kartanje, odlaženje u 
krčmu i pecanje. (Vjerojatno zbog gubitka vremena i duge odsutnosti iz župe pa 
tako i zanemarivanja potreba župljana, npr. za hitnom ispovijedi na samrti. Teško 
da bi nešto drugo u pecanju bilo skandalozno.) 12 Čolić tim odredbama dodaje 
strogu zabranu pretjerane konzumacije alkohola, lova i osobito druženja nasamo 
sa ženama koje svećeniku nisu bliske rođakinje i koje su mlađe od pedeset godina, 
što se odnosi i na poslugu. Posebno se kao problem u nekim odredbama spomi¬ 
nju pravoslavne žene jer su one ne samo opasne za moral ličkih svećenika nego bi 
mogle ugroziti njihovu vjeru i ugled, a tako i vjeru župljana. 

• „Jednako kao što svećeničko ponašanje treba biti primjer vjernicima u svemu, 
tako neka i časni upravitelj, zadovoljan malenom količinom pića i sjećajući se 
svoje pastirske službe, nikad ne dopusti u svojemu domu nazočnost djevojaka 
ili drugih mladih žena niti njihovo pristupanje k njemu, osim ako bi netko 
treći bio prisutan, sukladno opomeni koja mu je po crkvenim zakonima iska¬ 
zana u pismima. Najviše se to odnosi na žene pravoslavne vjere jer razgovor s 
njima doista nije za izgradnju nego radije za uništenje ovoga naroda." (Brlog, 
4, BAS I. 49, p. 24.) 

• „Zbog ozbiljnih razloga, nama nadasve poznatih, naređujemo časnome kape¬ 
lanu, pod [prijetnjom] gubitka povlastica, da nijednu ženu, osobito udovicu 
Luciju koja je sada stalno u njegovoj kući, nikako ne primi nego ju što hitrije 
otpravi i zabrani posjećivanje svoga doma osim onoj za kojom bi imao kakvu 
potrebu, a koja bi bila rod po krvi ili poodmakle dobi; inače ćemo posve sigur¬ 
no nastaviti s ukorom kojim smo zaprijetili." (Stajnica, 6, BAS I. 49, p. 21.) 

Župnik u Tounju imao je posebnih problema jer se za neke žene koje su stanovale 
kod njega u kući saznalo da su se sramotno ponijele. 13 Kazna koja će mu slijediti 
ako ubuduće u kući bude uzdržavao ženu koja ne zadovoljava dva gore navedena 
uvjeta jest njegovo uklanjanje s dužnosti u roku od 15 dana. 

• „Budući da su zbog nedostatne župnikove pozornosti mlade žene koje ima 
kod kuće sramotno pogriješile, ne bez sablazni za narod, baš se iz toga po¬ 
sebno pruža pravedan razlog i argument da mu se zabrani da u svojoj kući 
uzdržava bilo koju ženu koja ne prelazi pedesetu godinu, čak i pod bilo ka¬ 
kvom izgovorom srodstva ili svojte, osim u prvome koljenu. Jednako mu to 


11 Mile BOGOVIĆ, Senjsko-modruška ili Krbavska biskupija: Izvješća biskupa Svetoj Stolici 1606. - 
1912., Zagreb, 2003., 412-413. 

12 J. BURIĆ, o. c., 35. Župnici, naime, prema odredbama Tridentskoga koncila, moraju redovito služiti 
misu i držati propovijedi, biti na raspolaganju za krštenja, predsmrtne ispovijedi i pričest te poučavati 
katekizam u selima; M. R. FORSTER, o. c., 212. 

13 Nije izričito navedeno kako, ali moguće je da su otišle na prelo ili se družile s mladićima prije udaje, 
možda čak zatrudnjele ili nešto slično tome. 

zabranjujemo pod kaznom uklanjanja s dužnosti koja treba nastupiti unutar 
15 dana ako se vjerno ne pokori." (Tounj, 7, BAS I. 49, p. 44.). 

Svećenici su dužni barem četiri puta godišnje pred većim skupom naroda proči¬ 
tati one odredbe iz vizitacija koje se naroda tiču. Isto su tako obavezni i paziti na 
njihovo izvršenje („makar izmolivši svjetovnu pomoć" za najteže slučajeve) inače 
će ih biskup kazniti interdiktom, tj. zabranit će im pristup u vlastitu crkvu ako ne 
budu brinuli o ponašanju svojih župljana. 14 

Odredbe za vjersku pouku puka 

Umnici će blistati kao sjajni nebeski svod, i koji su mnoge učili pravednosti, kao 
zvijezde navijeke, u svu vječnost. (Dn 12, 3) 

Ovaj se stih iz podnaslova, doduše promijenjen, nalazi među odredbama za odr¬ 
žavanje kateheze za župu Bakar. 

• „Neka se kršćanski nauk naizmjence izvršava svake nedjelje u poslijepodnev¬ 
nim satima tako da se - kada klerici putem procesija sazovu mladiće i ostale 
- oni poučavaju svemu što je potrebno za spasenje, a u vrijeme korizme i dije¬ 
lovima lijepe i korisno izvršene ispovijedi. Nadalje, neka im se to razjašnjava 
prema redu Rimskoga katekizma i prije spomenutih katehista. Neka svi koji se 
trude oko te kateheze pamte ovo Gospodnje proročanstvo: oni koji poduča¬ 
vaju mnoge zasjat će kao zvijezde 15 pravednici u svu vječnost.” (Bakar, 4, BAS 
I. 50, p. 101., 94.). 

Sve dosad rečeno, svi naputci za postupanje s pukom, vode onome najvažnijem 
svećeničkom poslu - pouci naroda. Propovijedanje Riječi, prema odredbama Tri- 
dentskoga koncila, predstavlja glavnu zadaću biskupa i pastira. 16 Iskustvo i pozna¬ 
vanje psihologije ljudi biskupa Čolića opet se očituje u tome što on ne propisuje 
samo predmet poučavanja nego i načine kako to obavljati. 

Važno je bilo ustanoviti vrijeme mise tako da se uskladi s potrebama i obavezama 
naroda. Naime, kako je velikim dijelom područje Senjsko-modruške i Krbavske 
biskupije pripadalo Vojnoj krajini, muškarci su bili obavezni sudjelovati u vojnim 
vježbama koje su se odvijale nedjeljom poslijepodne. Očito se znalo događati da 
oni ne dolaze na misu ako bi misa završavala kasnije prijepodne smatrajući usavr¬ 
šavanje ratnih vještina svojom građanskom dužnošću i postavljajući to (u svjetlu 
burnih ratnih zbivanja tih vremena) ispred svoje vjerske dužnosti. Biskup stoga 
nalaže da se mise moraju održavati u nedjeljno jutro tako da i misa i propovijed 

14 Sv. Juraj, 7, BAS 1.49, p. 31-32. 

15 U izvorniku stoji riječ ,,stellae“ (zvijezde) preko koje je napisano ,,justi“ (pravednici), a u čistome pri¬ 
jepisu na jednoj od sljedećih stranica piše samo „justi”. Pisac očito nije bio siguran u citat (v. podnaslov 
ovog poglavlja) te se ispravio. 

16 R. BIRELEY, o. c„ 100. 

i kateheza puka budu gotovi prije podneva. (Zabranjuje i vjenčanja koja predugo 
traju, a ne pripadaju župi.) Čak je i u krajevima u kojima nije bilo vojnih dužno¬ 
sti kao u Vojnoj krajini (Bavarskoj ili Kataloniji npr.) bilo teško domamiti ljude 
(pogotovo odrasle) u crkvu u nedjeljno poslijepodne te se ustalila praksa da se 
katekizam poučava pod misom. 17 U podne bi se molio Anđeo Gospodnji , 18 Nužno 
je također redovito održavati mise ne samo u civilnim nego i u svim vojnim mje¬ 
stima gdje postoji veči broj ljudi. U suprotnome, ti bi ljudi lišeni katoličke mise i u 
stalnome društvu pravoslavnih krajišnika bili u opasnosti da izgube svoju vjeru. 

• „Svetu misu za narod, međutim, u nedjelje i dane blagdana treba slaviti u 
pravo vrijeme tako da završi oko podneva prema propisu kanona, a ne u po¬ 
slijepodnevnim satima - izuzevši neku svečaniju službu ili ozbiljan i neizbje¬ 
žan razlog. Tako se nakon odslušane mise mogu u uobičajeno vrijeme obaviti 
vojne vježbe, uvedene radi usavršavanja carsko-kraljevske službe te se narod 
može vratiti kući. Neka se primjenjuje neki sunčani sat po kojem se upravlja 
drugi kućni kako bi se poštovala prema propisu deseta ura - na što se [župnik] 
treći put upozorava i tada neka služba Božja počinje te će se tako sigurnije 
završavati u dužno vrijeme." (Tounj, 4, BAS I. 49, p. 43.). 

• „Jednako kao što je narod sela Zagorje narastao tako da čini gotovo polovinu 
ove župe i da su gospoda službenici dužni obavljati svoje vojne vježbe, ondje 
će se ubuduće misa slaviti češće umjesto svakoga trećeg tjedna, čega se dosad 
držao velepoštovani župnik. Ondje će isto tako uvijek, dakle jednom u mjese¬ 
cu, imati katehezu prema uredbi trinaeste odluke. A u ostale će nedjelje (sko¬ 
ro svake nedjelje) ili časni kapelan ako nije opravdano spriječen ili jedan od 
ovdašnjih svećenika u filijalnoj crkvi Sv. Jurja voditi sveto misno slavlje da ne 
bi toliko vojnika okupljenih na vježbi i službenika bilo uskraćeno za slušanje 
te mise." (Ogulin, 14, BAS I. 49, p. 55.). 

• ,,A da se ne bi takvo božansko služenja mise i druge [službe] razvlačile, naj¬ 
strože zabranjujemo slaviti vjenčanja u vrijeme pjevane, tj. narodne svete 
mise, osobito [za vrijeme] propovjednoga govora, za bilo koju susjednu crkvu 
ili crkve." (Grobnik, 6, BAS I. 50, p. 69.). 

Ne samo vojnici nego i pastiri te svi ostali koji na dužnost kreću već od ranoga 
jutra imaju pravo na posebnu misu prilagođenu svojim potrebama. 

• „Budući da su ovdje dva svećenika - velepoštovani župnik i kapelan te da je za 
narod dostatna jedna sveta misa, druga će se slaviti u ljetno doba u pet sati, a u 
zimsko u pola šest za služinčad, pastire ili one koji kod kuće moraju bdjeti nad 
svojim stvarima dok se obavlja župna misa s propovijedi za narod." (Tounj, 5, 
BAS I. 49, p. 43.). 


17 R. BIRELEY, o. c., 103., v. i prilog iz Urbarija župe Otočac niže u radu. 

18 Brlog, 8, BAS I. 49, p. 25. U Europi je to postala uobičajena praksa tijekom 17. stoljeća (R. 
BIRELEY, o. c. 110). 

Za učinkovitu je pouku neophodno da narod razumije jezik na kojemu se govo¬ 
ri. Zato je, iako je jezik mise gotovo redovito latinski (Broj glagoljaša u Senjskoj 
biskupiji znatno opada upravo u doba biskupa Čolića. 19 ), nužno da propovijed 
bude ne samo na narodnome (kako se u vizitacijama naziva - ilirskome) jeziku 
nego i tako jednostavnome da se lako može pratiti. Većina je katekizama tadaš¬ 
njega vremena upravo iz toga razloga jednostavnosti sastavljena u obliku pitanja 
i odgovora. Svaka pouka tako automatski uključuje i ispit. 

Predmet poučavanja daje se iščitati iz vizitacijskih odredbi. Međutim, ovdje bismo 
trebali spomenuti i spis koji se nalazi u Urbariju župe Otočac. 20 Taj tekst doslovno 
ispisuje u obliku pitanja i odgovora sve ono što se za vrijeme mise (kao kateheza 
poslije propovijedi i kasnije za trajanja latinskih dijelova mise) na hrvatskome 
jeziku govorilo narodu. 21 Narod, dakle, mora poznavati molitve: Očenaš, Zdravo 
Marija, Vjerovanje (vjerojatno tzv. Apostolsko vjerovanje jer ono stoji u Urbariju 
Otočca, dok su se postavke Nicejskoga vjerovanja objašnjavale u katehezi), zatim 
zapovijedi: deset Božjih i pet crkvenih zapovijedi te sedam svetih sakramenata (kao 
i sedam smrtnih grijeha iako se oni u vizitacijama ne spominju). Spominju se još 
i teološki čini, naime, Čin vjere, Čin ufanja i Čin ljubavi te Čin pokajanja ili skru- 
šenja (za ispovijed). Od osnovnoga crkvenog nauka poučava se jedinstvo triju bo¬ 
žanskih osoba, razjašnjava se (u Nicejskome vjerovanju spominjano) utjelovljenje 
Isusa Krista po Duhu Svetome od Djevice Marije, razlozi njegove muke i smrti te 
da je Bog sudac živih i mrtvih, dobrih i zlih. Također se uči pet točaka za obav¬ 
ljanje dobre ispovijedi (sabranost uz pomoć Duha Svetoga, savršeno pokajanje 
iz ljubavi prema Bogu, odluka da se više neće griješiti, ispovijedanje svećeniku i 
vršenje zadane pokore), tajna Euharistije te četiri stvari potrebne za spasenje (ri¬ 
mokatolička vjera, pouzdanje u Božje milosrđe za one koji žive po zapovijedima, 
ljubav prema Bogu i bližnjemu te vršenje dobrih djela). A sve to treba vjerovati jer 
je to “Bog, premudar i preistinit, objavio Crkvi i iznio da to treba vjerovati”. 

• „Da bi taj nauk bio prema propisu, nakon Evanđelja i Vjerovanja nedjeljama 
i drugim blagdanima neka [kapelan] pročita tako da narod odgovara Vjero¬ 
vanje, Očenaš, Zdravo Mariju, deset zapovijedi Dekaloga, pet crkvenih i se¬ 
dam sakramenata ilirskim govorom kako smo mi to zadali u okružnicama, 
a zatim sve što je potrebno za spasenje, naime, da je jedan Bog, a tri osobe 
među sobom u svemu jednake te da je druga osoba iz Svetoga Trojstva postala 
čovjekom u utrobi Djevice, Blažene Majke, djelovanjem Duha Svetoga, da je 
za naše otkupljenje trpio i umro te da je on naplatitelj dobrih i sudac zlih. I 
to treba vjerovati jer je to Bog, premudar i preistinit, objavio Crkvi i iznio da 
to treba vjerovati. Osim toga, treba vjerovati, tj. vjera, također i održavanje 


19 Š. DEMO, o. c„ 47-53. 

20 V. podatke o građi u uvodu. 

21 Ovdje navodim samo primjere, cjelokupan se tekst nalazi u prilogu 2. 

naredbi, potrebni su za spas, zatim pokajanje nakon što se počini grijeh, a 
potrebni su i dijelovi ispovijedi, čistoća, unutarnja žalost kojom preziremo 
grijeh radi uvrede Boga kojega treba nad svim ljubiti s ozbiljnom nakanom da 
se izbjegavaju grijesi i prilike za grijeh. 

Nakon što se narodu koji odgovara pročita sve što je potrebno za spasenje, 
tada će [kapelan] pola sata objašnjavati počevši od Vjerovanja i tako prema 
sastavljenome redu svake nedjelje, a to će ponavljati blagdanima. Nakon toga 
zapovijedi Dekaloga, Crkve i napokon sakramente prema pravilu i načinu 
Rimskoga katekizma s katehistom Turlotom 22 kao pomoći za historijate ili 
Srži kateheze. Češće će pokušavati nešto reći o vrlini pokajanja, osobito savr¬ 
šenoj žalosti iz Rimskoga katekizma.” (Krmpote, odredbe za kapelana 3 i 4, 
BAS I. 50, p. 124.). 

I vizitacije, a pogotovo spis iz Urbarija Otočca, daju nam zanimljiv primjer kako 
se kateheza odvijala u praksi. U odredbama Čolićevih vizitacija propisano je da 
se pouka vrši ili odmah poslije mise ili za vrijeme mise. U Grobniku se npr. odvija 
u osam sati za dječake i pastire, što je vjerojatno nakon prve jutarnje mise, a u 
deset sati za narod. Za istu se župu, kao i za neke druge (Bribir npr.), propisuje i 
da je katehezu dužan vršiti župnik, ali neka se svećenici izmjenjuju u održavanju 
propovijedi kako bi uvećali svoje zasluge pred Bogom. 23 U Urbariju se izričito 
kaže da, dok jedan svećenik slavi misu, drugi sve do kraja mise s narodom moli 
potrebne molitve, zapovijedi, činove itd. Praksa da se misa odvija na latinskome, 
a da za to vrijeme narod moli nešto drugo na hrvatskome, nastavila se sve dok na 
Drugome vatikanskom koncilu nije dopuštena misa na narodnome jeziku. 

• "Budući da je osnovna župna dužnost - i to najozbiljnija poučavati svoje sta¬ 
do, osobito o svemu što je potrebno za spasenje s prikladnim objašnjavanjem 
istoga da bi se to održavalo prema propisu, neka velepoštovani župnik svake 
nedjelje i blagdana pročita teološke čine, prvenstveno tako da narod odgova¬ 
ra, jasno i razgovijetno, glasno izgovarajući sve pojedinačno, zatim Vjerova¬ 
nje, Očenaš, Zdravo Mariju, deset zapovijedi Dekaloga, pet crkvenih, sedam 
sakramenata, govorom i riječima na dugo i široko označeno i popisano. Zatim 
će u pola sata objasniti najviše prema redu Rimskoga katekizma pridruživši i 
Turlota što se tiče historijata i to pod pjevanom svetom misom nakon Evanđe¬ 
lja i Vjerovanja. A dječake će nadalje poslije pjevane svete mise poučavati i is- 

22 Detaljnije o Nicolasu Turlotu, piscu katehetskih priručnika, v.: Maja MATASOVIĆ, ,,Ad maiorem 
Dei gloriam ... (I. dio): Vjerske knjige među svećenicima Senjsko-modruške biskupije polovicom 18. 
stoljeća”, Povijesni prilozi 36, 2009., 136-137. Njegov Thesaurus doctrinae christianae kotorski je franje¬ 
vac Bonaventura Marcelo 1770. godine preveo i na hrvatski kao Blago nauka karstianskoga (tiskano u 
Veneciji; Ivan FUČEK: „Teologija i teolozi u Hrvatskoj u 18. st.”, Obnovljeni život (59), 3, 2004., 366.) 
Naslovnica se može vidjeti na internetskoj stranici http://katalog.hazu.hr (zadnji pristup 16. X. 2009.), a 
za podatak, kao i za veliku pomoć u savjetima pri izradi ovoga i prethodnoga rada, zahvaljujem kolegici 
Teodori Shek Brnardić. 

23 Grobnik, 9 i 6, BAS I. 50, p. 68-69.; Bribir, 4, BAS I. 50, p. 119. 

pitivati isti velepoštovani župnik ili velepoštovani kanonik Štiglić o pravljenju 
znaka križa i kako se njime objašnjava ono što je potrebno za spasenje, naime, 
jedinstvo Boga u trojstvu osoba u sebi po svemu ravnopravnih, utjelovljenje 
Krista Gospodina na plaću dobrima i kaznu zlima te da u sve to trebaju vjero¬ 
vati zato što je Bog, nadasve mudar u spoznavanju i nadasve istinit u govoru, 
to očitovao Crkvi i pokazao da treba vjerovati da nam je Crkva temelj i stup 
istine.” (Hreljin, 3, BAS I. 50, p. 105-6.). 

• „Usred svete mise ili iza Vjerovanja odvija se propovijed. Kada ona završi, žu¬ 
pnik govori katehezu na sasvim kratak i jasan način objašnjavajući sve što je 
nužno potrebno za spasenje, način ispovijedanja, djelo pokajanja i ostalo obli¬ 
kujući pitanja i odgovore. U nastavku se dodaje neka se ne zaklinje Bogom i 
neka se uzdrži od svakoga proklinjanja. To sve neka se odvija na sljedeći način 
ništa ne dodajući niti ne oduzimajući. 

Upit: Kolikoje Bogov. Odgovor: jedan yie Bog. Up: Kolikoje Person. Odg: tri. 
Up: Kakosse zovu. Odg: Otacz, Sin i Duh Sveti. Up: Kite je stvoril. Odg: Bog 
Otacz. Up: Kite je odkupil. Odg: Sin Issukerst. Up: Kadi. Odg: Na Svetomu 
Krixu za nas umirajuchi. Up: Kiteje posvetil. Odg: Duh Sveti na Svetomu Ker- 
stu. Up: hochieli Dussa umriti. Odg: neche. Up: Cache dat Bog dobrim. Odg: 
Ray Nebeski. Up: a zlim. Odg: Muke paklene. Up: Koliko stvari je potribno 
znati kichese pravo ispovidati. Odg: Pet. Up: Koyiesu te pet stvari. Odg: 1. 
Zazvati dar Duha Svetoga, i promisliti sve svoje grihe navlastito od najzadnyie 
spovidi ucinyiene. 2. Pokajatise zanyie, ne zato dasmo snyimi Ray izgubili, ali 
pakal zadobili, nego samo zato dasmo snyimi pridobroga Boga uvridili. 3. uči¬ 
niti pravu odluku dasse nechiemo veche nigdar unyie povratiti. 4. pristupiti 
k Redovniku, i sve svoyie grihe pravično ispovidati, i niednoga nezatajati. 5. 
Overssiti pokoru, koyiu Redovnik naredi.” (Urbarij Otočca, str. 6). 

U župi Lešće (danas se naziva Lešće na Dobri) nastao je problem jer je župnik 
teološke čine recitirao napamet svojom metodom, a nije ih nigdje zapisao tako da 
kapelan u slučaju župnikove bolesti ili odsutnosti nije znao ponoviti isti tekst. 24 
Naravno da je to u narodu izazivalo zabunu te je Colić svim župnicima po bisku¬ 
piji poslao okružnicu s tekstovima koji se trebaju poučavati. Taj je tekst, nadalje, 
trebao biti čitljivo ispisan na vidljivom mjestu u crkvi tako da ga svaki svećenik 
nedjeljom može pročitati narodu (a mogao je poslužiti i onima iz naroda koji su 
bili pismeni). Vrlo je vjerojatno da već spominjani tekst u Urbariju Otočca potječe 
iz takve, ako ne i upravo te okružnice. Taj je tekst zapisao Luka Devčić, župnik 
Otočca od 1740. do 1762. godine. Može se spomenuti daje od 1774. do 1792. go¬ 
dine ondje bio župnik Ivan Dominik (pl.) Vukasović, koji u vizitacijama iz 1751. 
godine šalje izvješće kao župnik u Smiljanu. On se, među ostalim, školovao i u 
Senju, a za svećenika ga je postavio upravo biskup Čolić te se može smatrati nje- 


24 


Lešće, 8, BAS I. 49, p. 57. 

govim učenikom. Vukasović je, prema vlastitome svjedočenju na početku Urba- 
rija, uveo katehezu svake nedjelje u dva sata poslijepodne te također preporuča 
da se poslije kateheze mole lauretanske litanije, a prije i poslije njih neka bude 
blagoslov naroda. 25 

Da se pouka naroda nije sastojala samo u pitanjima vjere, govore nam osobito 
izvješća o misijama o kojima će biti govora u sljedećemu poglavlju i koja svjedoče 
da su misionari poučavali narod i čitanju i pisanju ostavljajući im misijske knjiži¬ 
ce. Iz vizitacija saznajemo i sljedeće sadržaje pouke: dječaci su se trebali poučavati 
i „osnovama latinskoga jezika” 26 . Čolić je, naime, svjestan da se nitko od dječaka, 
ako bude išao u neke više škole, neće moći maknuti bez latinskoga. U to su doba 
samo prva četiri razreda osnovne škole imala nastavu na hrvatskome. Škole u 
Vojnoj krajini nastavljale su se na njemačkome, a izvan nje na latinskome. 27 

Probleme je svećenicima, a vjerojatno i narodu, predstavljalo i praznovjerje (po¬ 
put vjerovanja u vile) i čaranje te odlazak vračarama. Da se prosvjećivanje naroda 
sastojalo i u objašnjavanju kako bolesti ne potječu od magije nego od prirode i da 
čak ni svećenici ne mogu proricati, svjedoče i sljedeće odredbe: 

• „Pastirsko bit hochie nagovaranje V.P. Plovana, kako za nauk kerschianski, 
da ye yedan jedini BOG, lci sva stvori, sva vlada, troyi u personah, u svemu 
sobom yednakih, od kojih druga persona sin BOG ucinivsise za Nas covik, 
odkupilnas od suxanstva Paklenoga, i da daje dobrim plachie vikovite u Nebu, 
a zlim i okomim grisnikom vikovicne muke u Paklu, koga da se sva imaju ve- 
rovat, i za istinu derxat, yer ye ovo BOG, pravo znanye i pravo istino objavili 
S. Materi Crilcvi, a S. Mat Crilcva nasz uci, i nadalye, kodse u 10™ i 11™ perve 
visite uzderxuye, tako nastoyat hochie za uvixbatgih, da vnoge i svake versti 
bolesti, i ostala, kanamse pripechiuju, dohode ne od csarovayih hudoblye, i 
villovnosti, nego od naravi, ka čudnovata u nasz čini stvari, a najposlie sve od 
BOGA: i da csari kerschianinu nenaude, nego se tiraju od njega S. Kerstom, 
S. Krixom, dobrim uffanjem učinjenim, i da samo onim pripuschia BOG, da 
škode czoperniye i hudoba, koi na nje veruju. Prisisu oni nassi, lci nam svako 
zlo i meju tim teške bolesti šalju, prama kim jesu naravske likariye i likari, a 
duhovni nek BOGA mole polak Rimskoga Rituala molitve, samo od Crilcve 
naredjene. I ovise ima odlucak vech puti na letto Puku prostat, i med Pučke 
odlucke postavit.” (Pazarište, 4, BAS I. 49, p. 8-9.) 

• „Budući da narod zaveden raznim zabludama i obmanama pristupa nekim 
svećenicima izvan dijeceze prema Trnovi kako bi iz njihova, jednostavno re¬ 
čeno, proricanja (da ne kažem praznovjernih predviđanja) saznao tajne srca i 
budućnost, velečasni će se župnik potruditi da ih oduči od te pogreške svojim 

25 Urbarij Otočca, p. 4. 

26 Stajnica, 5, BAS I. 49, p. 21. 

27 Dragutin FRANKO VIĆ, Povijest školstva i pedagogije u Hrvatskoj, Zagreb, 1958., 21. 

župničkim nagovorima i poukama prijeteći im duhovnim kaznama pa čak i 
izbacivanjem iz Crkve, koje propisuje Naš biskupski autoritet." (Čabar, 4, BAS 
I. 49, p. 38.). 

U spisima se također nalaze i potpuno praktični naputci: majke se upozoravaju da 
ne spavaju zajedno u krevetu s malenom djecom jer se događa da se ona uguše. 
Također se savjetuje da se, kada umre trudnica, dijete izvadi iz majke da se vidi 
je li živo te da se što prije krsti. 28 Te su upute za narod pisane na hrvatskome čak i 
kada su odredbe za župnika na latinskome. 

Dan u životu ili kako je to izgledalo u praksi 

Za kraj ovoga poglavlja o pouci može se navesti kratko izvješće o stanju u župi 
Belgrad, koje 8. studenoga 1752. godine daje tamošnji župnik Stjepan Livak, a 
možemo ga promatrati kao sličicu iz stvarnoga života: 

• "Podučavam kršćanski nauk svake nedjelje pod svetom misom prema uredbi 
Odluka, molim s njima Očenaš, Zdravo Mariju, Vjerovanje, deset zapovijedi 
Dekaloga, pet crkvenih, sedam sakramenata, tj. sve što je potrebno za spase¬ 
nje, tri teološka čina posebno s pokajanjem objašnjavajući im kasnije jednom 
križ i njegova otajstva, drugi put potrebno za spasenje, zatim kroz čitavo Vje¬ 
rovanje, zatim kroz zapovijedi prema p. katehistu Mulihu 29 oko otprilike pola 
sata, a običavam govoriti i o Evanđelju iz Divkovića koji je nekoć, prvi put, 
tiskan u Cetinju pod splitskim nadbiskupom, a pretiskan u Veneciji 174? 30 . 
Ponekad ipak ne poučavam dječake svake nedjelje, no oni se inače dobro po¬ 
našaju, svi se ispovijedaju za Uskrs. Također, nijedno dijete nije umrlo bez sa¬ 
kramenta krštenja osim Anice Knezić, koja je 26. travnja 1751. godine umrla 
neočekivanom smrću te je ujutro nađena mrtva. Za sebe imam ilirske knjige 
za katehezu, one koje sam rekao: za moral Kadčića, Život svetaca, za asketike 
Tomu Kempenskoga. Rođakinja Grgura Golaća sumnjiči se za preljub. Svake 
nedjelje čitam ljudima svetu misu i pridodajem plod za narod jedne nedjelje, 
u ostale dvije [to čine] druga dva moja sukanonika. Običavam slaviti svaki 
dan kada je najavljeno izvršavanje brevijara i priprema te se barem dvaput 
u mjesecu ispovijedam stalnome ispovjedniku. Čuvam čistoću u crkvi, sa¬ 
kristiji, na zasunu svetohraništa i crkve, popisujem krštene, potvrđene itd. te 
također stanje duša, broj kojih je što se tiče kuća 118, a duša ukupno 637, za 
pričest 530 (...). Mrmljaju protiv grižanskoga župnika zato što je prisan sa se¬ 
strom pokojnoga klerika Malinarića, koju je tražio zbog njezina maloljetnog 


28 Lešće, dodana odredba za narod, BAS I. 49, p. 58. 

29 Vjerojatno misli na Poszel apostolszki gdje postoji široko tumačenje 10 Božjih zapovijedi. Detaljnije 
o Jurju Mulihu kao i o dolje spominjanim katoličkim piscima (Matija Divković, Antun Kadčić, autor 
Života svetaca Laurentius Surius, Toma Kempenski) v.: M. MATASOVIĆ, o. c., 134-139. 

30 Upitnik stoji u izvorniku, vjerojatno autor nije bio siguran za godinu. 

nećaka itd. koji je razglasio da je bio vidio kip Blažene Marije kako plače, što 
bi bio znak ohole ćudi itd. Kanonik Svast još je i sada ponekad nemiran, Barac 
je odan vinu. Kod ovoga naroda ne nalazim više nikakvu sablazan osim što 
je Ivan Lusidić bio uhvaćen u preljubu i s njim žena Sarara te ih je bio trebao 
palicama izudarati jedan bakarski trabant.” (BAS I. 50, p. 112-113.). 

Misionarsko djelovanje 

Pođite dakle i učinite mojim učenicima sve narode krsteći ih u ime Oca i Sina i 
Duha Svetoga i učeči ih čuvati sve što sam vam zapovjedio! (Mt 28,19-20) 

• "Neka se u tome (tj. pouci) služi Rimskim katekizmom ili Turlotom ili knjiži¬ 
com na ilirskome jeziku koju su običavah dijeliti oci misionari.” (Hreljin, 3, 
BAS I. 50, p. 106.). 

Ovaj nam citat pokazuje da su na području Senjsko-modruške biskupije običavah 
djelovati i pučki misionari. Oni su zadnja karika u lancu obrazovanja između 
svećenika i naroda. Oni su pisali djela koja su svećenici čitali kako bi naučili pre¬ 
nositi nauk narodu, a misijske su knjižice ostajale i u rukama stanovnika kojima 
je to često bila jedina literatura na kojoj su mogli vježbati čitanje. Među misiona¬ 
rima su dosta aktivni i brojni bili isusovci iako ne treba zaboraviti ni pavline ni 
kapucine. Upravo je ove potonje 1689. godine car Leopold I. na savjet papinskoga 
nuncija Kolonića poslao da vjerski i moralno uzdigne Liku i Krbavu nakon što 
su ti krajevi oslobođeni od Turaka. Za kapucine Burić navodi da su 1695. godi¬ 
ne, predvođeni svojim poznatim gvardijanom i propovjednikom ocem Marinom, 
uspjeli pridobiti 400 Vlaha za katoličku vjeru. Oni su poučavah, grdili, propovije¬ 
dah, ispovijedah, povećavah crkve i crkvena dobra. Sa sobom na misije nose samo 
Sv. Pismo, promiču pobožnosti svecima i mučenicima, a kontemplaciju smatraju 
jednakopravnom, ako ne i uzvišenijom, od propovijedanja. Često pomažu župni¬ 
cima u vrijeme Uskrsa vodeći procesije, ispovijedajući, dijeleći pričest i slično. 31 
Godine 1750. kapucini samostana u Karlobagu izdali su misijski priručnik Pisme 
duhovne. 32 U Slavoniji su propovijedah franjevci Filip Lastrić (osobito aktivan u 
Bosni) i Rafael Levaković. 33 

Kroz izvješća isusovaca o misijama, koja je objavljivao Miroslav Vanino 34 , najbo¬ 
lje su nam poznata vremena i način odvijanja upravo isusovačkih misija pa ću se 
na njima najviše i zadržati. Iako se radnje u misijama (kateheza, propovijedanje 

31 J. BURIĆ, o. c„ 182; L. CHATELLIER, o. c„ 8-9; M. R. FORSTER, o. c„ 226-7. 

32 M. VANINO, o. c„ 165. 

33 Ivan FUČEK, Juraj Mulih, život i djelo, Zagreb, 1994., 237. 

34 Općenito za pučke misije u Hrvatskoj treba vidjeti: M. VANINO, o. c., 1-281 i izvješća koja je objavlji¬ 
vao u Vrelima i prinosima; Mijo KORADE, Hrvatski isusovci - misionari, Zagreb, 1991., 57-102 i 128-158; 
te I. FUČEK, o. c„ 43-52, 156-162, 171-332 i 371-456. 

kojim isusovci izravno nasljeđuju Kristovo slanje apostola u svijet 35 i pomoć siro¬ 
mašnima) poklapaju s ciljevima Tridentskoga koncila, misije su imale svoj oblik 
i prije sazivanja koncila. 36 

Postoje dvije poznate misijske metode: segnerijanska ili svečana te Regisova ili 
katehetska misija. Ova potonja ime je dobila prema francuskome misionaru Sv. 
Franji Regisu (+ 1670.) i ograničena je na pouku o temeljnim istinama vjere. Njih 
su isusovci (osobito oni požeški) održavali većinom po sjevernoj Hrvatskoj, a sa 
segnerijanskom ju je spojio Juraj Mulih. Ovaj drugi tip stvorio je već spominja¬ 
ni talijanski isusovac Paolo Segneri, koji je održao preko 540 takvih misija po 
srednjoj i sjevernoj Italiji. Njegova se metoda temelji na duhovnim vježbama Sv. 
Ignacija Loyole, 37 a odvija se na sljedeći način. Prvi se dan narod okuplja u župnoj 
crkvi i misionar im predstavlja svrhu misije, a to je da poprave svoj život te za¬ 
dobiju potpuni oprost grijeha i papinski blagoslov. Svako se daljnje jutro održava 
propovijed o jednoj od važnih vjerskih istina ili dužnosti vjernika koju bi slijedila 
molitva krunice, a ponekad i bičevanje (flagelacija) misionara. 38 Redovito se od¬ 
vija i čin pokajanja nakon kojega je narod slobodan do poslijepodneva kada se 
opet skuplja na katehezu. Prvo se održava pouka za djecu, a zatim ona temeljitija 
za odrasle. Nakon pouke izlaže se Presveto Otajstvo, misionar drži jedan ili više 
„razgovora” da potakne na skrušenje te kratku propovijed. Sve završava blagoslo¬ 
vom s Presvetim. Tako se postupa kroz nekoliko dana (najčešće osam do deset 
ovisno o veličini župe), a preostalo vrijeme služi misionarima za ispovijedanje 
i dobra djela (pomirenja, obraćenja...) Subotom se obično odvijaju ispovijedi, a 
nedjeljom, što je najčešće zadnji dan, nakon generalne pričesti biva pobožna i 
svečana pokornička procesija. Toga se dana ljudi također odriču hrane, a često 
i vode. Cijeli se dan obavljaju pokorničke vježbe i molitve. U sumrak se slaže 
procesija koju predvode misionari s biskupom i prelatima ako su prisutni, a lju¬ 
di nose znakove pokore (trnove vijence, lance, križeve, cilicije, užad...) Sudjeluju 
predstavnici svjetovne vlasti i plemići, radnici i seljaci, a na kraju i žene i djeca. 
Postoji više postaja na kojima se čita Evanđelje, a na zadnjoj misionar drži sve¬ 
čanu propovijed, glavnu u cijelim misijama. Pjesma, molitva, ispovijed i pokora 
ponekad se nastavlja sve do jutra. 39 

35 V. citat u podnaslovu poglavlja te L. CHATELLIER, o. c., 9. 

36 Isto, 11. 

37 M. VANINO, o. c., 109. Isusovačke se misije osobito usredotočuju na teme grijeha i oprosta, navode 
na ispovijed i pričest te uključuju znatnu katehetsku pouku, R. BIRELEY, o. c., 98. Sv. Vinko Paulski i nje¬ 
govi suradnici radije su duže (oko mjesec dana) ostajali na jednome mjestu te su se uz pouke, ispovijedi 
i povremene jednostavne procesije usredotočili na organizaciju bratovština i profesionalno usavršavanje 
svećenika; isto, 100. 

38 I. FUČEK (o. c., 244-6) kaže daje samobičevanje u misije u Hrvatskoj uveo Mulih, a da su ga njegovi 
suputnici u tome slijedili, iako ne svi. Još navodi da su se iz ganuća naroda rađala pokajanja grešnika kao 
i obraćenja pravoslavaca. 

39 Skupljeno iz: M. VANINO, o. c„ 84 i d.; I. FUČEK, o. c„ 171-332 i M. KORADE, o. c„ 80, 87., R. BI- 
RELEY, o. c.„ 98-100. 

Juraj Vuk Čolić i sam je više puta sudjelovao na vizitacijama tijekom svoga živo¬ 
ta. Nije isldjučeno da ga je sudjelovanje na misijama potaknulo na tako gorljivo 
nastojanje oko obrazovanja i uzdizanja puka. Tome je sigurno potpomoglo i za¬ 
laganje koje je u to uložio njegov prethodnik biskup de Benzoni. Ovdje bih dala 
pregled misija koje su se odvijale po Senjsko-modruškoj biskupiji za vrijeme sve- 
ćeništva i biskupovanja Jurja Čolića. 40 

• 1725. godine Bernard Zuzorić, poznat i kao katolički pisac, 41 na poziv bisku¬ 
pa Pohmajevića drži segnerijansku misiju s Ivanom Krstiteljem Jakobovićem 
po Vinodolu. Obišli su Novi, Senj, Ledenice, Bribir, Grižane, Hreljin, Grobnik 
i Bakar. Na misije su dolazili i stanovnici okolnih mjesta tako da je na sku¬ 
povima znalo biti i više od 2000 ljudi. U Senju su se na misiji pomirile dvije 
plemićke obitelji - Vukasovići i Lalići, koji su godinama bili u svađi. (Čak su 
Lalići bili prijetili da će topom raznijeti kuću protivnika.) Vlast je zabranila 
besramne pjesme, iskorjenjuje se psovka, potiče češće primanje sv. pričesti. 
Sljedeće 1726. godine misije se nastavljaju u Rijeci kamo dolaze i Trsaćani. 
Zatim misionari odlaze u Modrušku biskupiju: Brod na Kupi (sudjeluje 5000 
ljudi), Lukovdol, Slunj (2000 ljudi u mjestu koje Zuzorić naziva selom) i Ošta- 
rije. Obavljaju se velike životne ispovijedi, a propovijedi su oštro protiv vrlo 
raširenoga bezdušnog lihvarenja. Posebno se upozoravaju siromašni roditelji 
da djecu ne daju u službu raskolnicima jer onda ti dječaci često postaju pra¬ 
voslavci. Također se svećenicima zabranjuje da traže novce za dijeljenje sa¬ 
kramenata jer se događa da siromašni umiru bez sakramenata jer se ne usude 
zvati svećenika znajući da mu ne mogu platiti. U one župe Senjske biskupije 
u koje još nisu bili stigli, misionari su se uputili 1727. godine. Župe su: Sv. 
Juraj, Jablanac, Brinje, Otočac te Gornji i Donji Kosinj. (Skupilo se 8000 ljudi 
i iz susjedne Like i Krbave.) Ovdje se prvi put u izvješćima spominje Juraj 
Čolić, koji je kao senjski vikar za vrijeme biskupa Pohmajevića s još nekoliko 
svećenika išao s misionarima te se razbolio u Brinju i žalostan morao vratiti 
u Senj. 42 

• 1731. godine jedan riječki isusovac prati biskupa Benzonija na vizitaciji župa 
po biskupiji. 43 

• Tek su za sedam godina (1734. godine) Zuzorić i s njim ovaj put Franjo Ksa- 
ver Domazetović opet došli u Senjsko-modrušku biskupiju na poziv biskupa 


40 Prema: M. VANINO, o. c., 119-281, Franjo Emanuel HOŠKO, „Knjižica duhovna (Trnava, 1768.) 
riječkih isusovaca”, Riječki filološki dani: zbornik radova s Međunarodnog znanstvenog skupa Riječki fi¬ 
lološki dani održanoga u Rijeci od 16. do 18. studenoga 2006. (ur. Ines Srdoč-Konestra i Silvana Vranić), 
Rijeka, 2008., 343-5 i izvješćima Bernarda Zuzorića objavljenima u Vrelima i prinosima br. 6 i 11. 

41 Detaljnije o njemu v. M. MATASOVIĆ, o. c., 140. 

42 M. VANINO, o. c„ 125. 

43 F. E. HOŠKO, o. c„ 344. 

de Benzonija. Obišli su ista mjesta po Vinodolu kao i u prošloj misiji s istim 
uspjehom, osim što je u Hreljinu jedan čovjek odvraćao narod od misije te 
je prvi dan došlo samo šezdesetak osoba. Međutim, misionari su s njim po¬ 
razgovarali i zamolili ga da ne šteti svojoj duši zaprječujući drugima da se 
spase. Čovjek je sljedećega dana sam počeo pozivati na misije po kućama te 
se do kraja opet skupilo 2000 ljudi. Te su godine u Bakru na poticaj misionara 
biskup de Benzoni i bakarsko-vinodolski zapovjednik Sigmund Sartori odre¬ 
dili svotu novaca koji bi se dijelili siromašnoj djeci kada dođu na vjeronauk 
u crkvu Sv. Margarete na obali da se tako stane na kraj vjerskome neznanju. 
Misije se nastavljaju 1735. godine i obuhvaćaju Brinje, Otočac, Gornji i Donji 
Kosinj te Senj i u svima sudjeluje biskup de Benzoni. Tu zajedno s biskupom 
opet nalazimo Jurja Čolića, koji kao generalni vikar Senjske biskupije i opat 
Sv. Jurja te arhiđakon čini pokoru. Čak je bosonog, opremljen štapom i apo¬ 
stolskom torbom, pratio oce na misijama. 44 Misionari su dijelili Zuzorićeve 
Hvale duhovne (tiskane prvi put 1729. godine) i Nauk kerstjanski, koji je 1730. 
godine dao tiskati upravo biskup Benzoni. 45 

• Opet sedam godinakasnije 1741. godine Zuzorićse još jednom vraća uSenjsko- 
-modrušku biskupiju i s Ivanom Krstiteljem Ivićem na poziv biskupa Ben¬ 
zonija drži misije. U Sv. Jurju biskupa je s dva kanonika zamijenio generalni 
vikar Juraj Čolić. Zuzorić zatim u Senju vrši javne duhovne vježbe kao i one 
posebne za svećenike koje je pozvao Čolić, a Ivić obavlja misiju u Jablancu 
gdje sprječava ubojstvo iz osvete i miri dvije obitelji. Sličan se slučaj odvija u 
Ledenicama, zadnjoj postaji te godine. Gdje god je držao misije, Zuzorić je 
uvodio pozdrav “Hvaljen Isus”, a isto je činio i otac Mulih u sjevernoj Hrvat¬ 
skoj. 46 

• 1744. godine misije je u Senjsko-modruškoj biskupiji držao poznati Juraj 
Mulih s bivšim Zuzorićevim pratiteljem Ivanom Ivićem. Obišli su Lukovdol, 
Lešće (na Dobri), Oštarije, Tounj, Slunj, Bosiljevo i Ribnik 47 sa zamjenikom 
senjskoga biskupa za Modrušku biskupiju. Pri svome posjetu prema segneri- 
janskoj su metodi održavah propovijedi, javne pokore i procesije u trajanju od 
oko devet dana. Misionari su mogli dijeliti knjižicu Bogoljubne pisme, koja je 
tiskana 1736. godine, a sadržavala je i osnove vjere. Sve svoje katekizme s li¬ 
stićima za opismenjavanje Mulih je dijelio besplatno u tisućama primjeraka. 48 


44 M. VANINO, o. c„ 112., 134. 

45 M. VANINO, o. c., 114-5.; Š. DEMO, o. c„ 408. 

46 M. VANINO, o. c., 130.; Mijo KORADE, Mira ALEKSIĆ i Jerko MATOŠ, Isusovci i hrvatska 
kultura, Zagreb, 1993., 153. 

47 I. FUČEK, o. c., 185., karta iza str. 332. i tablica na kraju knjige. 

48 I. FUČEK, „Juraj Mulih, začetnik prosvjetno-misionarskog rada požeških isusovaca”, Isusovci u Hr¬ 
vata (ur. Vladimir Horvat), Zagreb, 1992., 155. 

Općenito, svaki je oblik pouke koji isusovci održavaju na pučkim misijama 
besplatan jer oni predaju iz načela redovničkoga siromaštva. 49 

• Godine 1745. i 1746. održavala se tzv. „ilirsko-dalmatinska misija”. Moguće 
da je jedan od dvojice misionara bio Ivan K. Ivić. 50 Prve godine obuhvaćeni 
su Kosinj, Otočac (4000 pričesti) i Brinje gdje se (ovoga puta kao mjesni žu¬ 
pnik) opet pojavljuje Juraj Čolić koji i sam vrši pokornička djela. Na tim se 
misijama pokajao čovjek koji je želio dušu posvetiti Sotoni kako bi bolje živio, 
a budući da mu se Sotona nije javio, osvećivao se Bogu zlim djelima. Sljedeće 
godine misije su u Modruškoj biskupiji: u Gerovu, Čabru - kamo dolazi mno¬ 
go naroda iz susjedne Kranjske, u Brodu na Kupi, Moravicama, Fužinama te 
Grobniku - kamo stižu i Riječani. 

• U međuvremenu je Juraj Vuk Čolić 1746. godine postao senjsko-modruškim 
biskupom. Odmah je pozvao dva oca iz riječkoga kolegija da u Senju održe 
duhovne vježbe Sv. Ignacija na hrvatskome za svećenstvo, plemstvo i narod. 
Svakoga dana tijekom osam dana ujutro bi se u katedrali pjevale misijske pje¬ 
sme. Otac misionar održao bi razmatranje, zatim bi slijedio čin pokajanja, 
izlaganje Otajstva, govor Isusu u Presvetom te blagoslov. Možda je upravo to 
bila prva misija Franje Ksaverskoga Kortiva, koji otprilike u to doba započi¬ 
nje svoje misijsko djelovanje, a kasnije će kao teolog često pratiti senjskoga 
biskupa na njegovim pastoralnim pohodima. 51 

• Na početku jeseni 1748. godine dva su oca održala misije po osam dana u 
župama Sv. Juraj i Jablanac. U objema je sudjelovao i biskup Čolić. On je neke 
ljude koji su se preteško kažnjavah za pokoru molio da se čuvaju i rasplakao 
se kada su mu rekli da sada nije vrijeme za čuvanje zdravlja nego da se okaju 
grijesi. Na putu prema Jablancu na brodu ih je zahvatila oluja i čudesno su se 
spasili medaljom Sv. Franje Ksaverskoga. Lako je moguće da je i ovdje jedan 
od otaca bio Franjo Kortivo, kojega bi u tome slučaju iz oluje spasio njegov 
svetac imenjak. 

• 1755. godine biskup Čolić poveo je Franju Kortiva iz riječkoga kolegija na 
kanonsku vizitaciju Modruške biskupije kako bi održao kratke misije. Obišli 
su dvadesetak župa gdje je Kortivo propovijedao o grijesima i nesreći koja 
snalazi grešnike, poučavao kršćanski nauk, mnogo ispovijedao pa čak katoli¬ 
čanstvu priveo i dva pravoslavca. 


49 Miroslav VANINO, „Geneza naučne osnove Ratio studiorum”. Vrela i prinosi, 9, 127. Dapače, na 
ulaznim vratima zgrade Collegium Romanum, koji je otvoren 23. veljače 1551. u Rimu, uz 14 članova 
Reda stajala je ploča s natpisom: SCUOLA Dl GRAMMATICA D’ HUMANITA E Dl DOTTRINA 
CHRISTIANA. GRATIS. Isto, 113. 

50 M. VANINO, Isusovci i hrvatski narod III, 214. Ne spominju se imena dvaju otaca misionara, ali usp.: 
I. FUČEK, Juraj Mulih, život i djelo, 185., b. 20. 

51 M. VANINO, o. c„ 179., 226., b. 102. 

• 1760. godine otac Kortivo i otac Leopold Locatelli iz riječkoga kolegija zapu¬ 
tili su se prvo u Senj s bakarskim kanonikom i župnikom Matejem Mikočem. 
Tamo ih je dočekao biskup Čolić, predao im narod na brigu, došao na svaku 
propovijed, sudjelovao u pokorničkoj procesiji i pričešćivao pri općoj pričesti. 
U Novi je misionare otpratio senjski opat Opatije Sv. Križa u Senjskoj Dragi 
Vuk pl. Homolić, kojega je za svećenika i opata zaredio i postavio sam Čolić. 
Na procesijama je bilo i do 5000 ljudi, a sudjelovali su i pavlini iz obližnjega 
samostana. Redovito su se pjevale misijske pjesme na hrvatskome, a podije¬ 
lilo se više od tisuću misijskih knjižica s kratkom katehezom. Uspomena na 
tu misiju jest slika anđeoskoga mladića koju je Čolić dao napraviti za senjsku 
katedralu. 

Zanimljivo je da je Čolić tražio misiju još 1759. godine, ali se odgađala „zbog 
razmirica i neprijateljstva nekih uglednih senjskih obitelji”. 52 Čolić se zbog po¬ 
litičkih stavova (pristajanje uz vojničku austrijsku stranku protiv potpadanja 
Senja pod civilnu hrvatsku upravu) stalno sukobljavao s uglednim senjskim 
obiteljima, a vrhunac je bio kada su ga optužili daje napravio dijete određenoj 
Ani iz plemićke obitelji Domazetović. Moguće je da ga je tužio senjski kano¬ 
nik Vicko Domazetović za kojeg se na personalnoj vizitaciji 1751. godine kaže 
da je išao u Rim. U istoj se vizitaciji kanonik Vlatković opravdava da se nije 
složio s tim Domazetovićevim putovanjem. Zbog te optužbe Čolić se morao 
1761. godine otići opravdati u Rim gdje je ostao do svoje smrti 1764. godine. 53 
Vrlo je vjerojatno da se misija nije održala upravo zbog zahuktavanja toga 
sukoba. 

• Za vrijeme Čolićeve odsutnosti u Rimu i nakon njegove smrti misije se odr¬ 
žavaju svake godine od 1762. do 1771. godine. (Isusovački red ukinut je 1773. 
godine.) Održava ih uvijek Leopold Locatelli s raznim pratiocima. 1762. go¬ 
dine to je Franjo Seklić u župama Hreljin, Belgrad (gdje je katehezu držao već 
spomenuti senjski kanonik i opat Vuk pl. Homolić), Bribir i Bakar (kamo su 
stigli i Riječani) s ukupno 32 000 pričesti te u župi Grobnik 14. svibnja 1763. 
godine. Locatelli je znao i sa senjskim biskupom ići na kanonsku vizitaciju, a 
1767. i 1768. godine pratilac mu je bio Juraj Mordax, a kasnije Ante Fanello 
(koji s Locatellijem čini tzv. „ilirske misionare”). Inače, riječki su isusovci dr¬ 
žali misije još od 1641. godine po segnerijanskoj metodi. Godine 1641.,1642. 
i 1644. bili su u okolici Senja, Ledenica i Novoga, 1645. godine u Grobniku, 
1649. u Tounju, Oštarijama, Ogulinu i Slunju, 1712. godine u Bakru i Čabru, 


52 M. VANINO, o. c., 244. 

53 Manoilo SLADOVIĆ, Povesti biskupijah senjske i modruške ili krbavske, Trst, 1856., 122; M. BO¬ 
GOVI Ć, o. c.; Š. DEMO, o. c., 22, 187; Enver LJUBOVIĆ, „Senjski uskoci i plemići Vukasovići i njihovi 
grbovi”, Senjski zbornik 33, 2006., 63-78. Usput rečeno, Ana Domazetović pobjegla je na Krk kada je u 
Senj došao zagrebački kanonik Malenić zadužen za istragu slučaja. 

1716. u Senju, Brinju, Lukovdolu i Čabru gdje su opet i 1718./’19. godine. 54 
Što se tiče naziva „ilirski misionari”, to se ime može vezati uz činjenicu da su 
se pučke misije otaca iz Riječkoga kolegija redovito održavale na hrvatskom 
jeziku te su bili na glasu kao središnjica za takve misije. Oci “ričkoga kolegija” 
sastavili su i 1768. godine tiskali u Trnavi misijski priručnik Knjižica Duhovna 
koji se dijelio narodu. Sadržava Nauk krstjanski - kratki katekizam s poukom 
u čitanju, tj. abecedarijem te razne pjesme (pa i one nastale u Slavoniji) i opro¬ 
ste koje su pape namijenili sudionicima misija. 55 

Jedini je izuzetak bila 1764. godine kada u Senjsko-modruškoj biskupiji nisu 
održane isusovačke misije, a to je ujedno i godina Čolićeve smrti. 

Zaključak 

Važno je napomenuti da se događanja u Senjsko-modruškoj biskupiji poklapaju 
sa slikom onodobne Europe. I ovdje je polovica 18. stoljeća doba rasta učenosti u 
vjerskim i svjetovnim stvarima, kako svećenika, tako i naroda, kao što je razdoblje 
od c. 1700. do c. 1750. godine u jugozapadnoj Njemačkoj „zlatno doba misija”. 56 
Briga biskupa Čolića i mjere koje on provodi u svojoj biskupiji u žarištu su zani¬ 
manja i djelovanja Crkve u Europi još od doba Tridentskoga koncila. Ondje je, 
kod Čolića često spominjana, cura animarum bila jedan od glavnih problema za 
kvalitetu koje je svećenicima naloženo da vode računa. Jedna od poveznica du¬ 
hovnoga rasta Crkve s uzdizanjem naroda u svim znanjima bili su isusovci. Iako 
se često spominje da je njihova zadaća bila borba protiv protestantske reformaci- 
je, oni ipak djeluju više kao posrednici između naroda i službene Crkve. 57 Ovaj je 
rad želio pokazati nekoliko stvari. Prvo, koliko informacija o povijesti, tj. životu 
„malih ljudi” možemo izvući iz naizgled jednoličnih zapisa, odredbi i izvješća 
kanonskih vizitacija. Drugo, koliko je Hrvatska, makar i u jednome od svojih 
najsiromašnijih i najopustošenijih krajeva (gdje se župnici redovito žale na uvjete 
u kojima žive i oni i narod), u tijeku svjetskih zbivanja u Katoličkoj crkvi. Također 
se pokazuje koliko je upravo jedan čovjek - biskup Juraj Vuk Čolić razmišljao i 
djelovao kako bi duhovno i moralno, kako u vjeri, tako i u svjetovnim znanjima, 
uzdigao baš taj siromašni i opustošeni kraj. 58 Čolić inzistira na tome da njegovi 

54 J. BURIĆ, o. c., 36., b. 100; F. E. HOŠKO, o. c„ 343-4. 

55 Miroslav VANINO, Isusovci i hrvatski narod II, Zagreb, 1987., 191. Za detalje v.: F. E. HOŠKO, o. c., 
339-348. 

56 L. CHATELLIER, o. c„ 120. 

57 M. R. FORSTER, o. c„ 228. 

58 Ne smije se zaboraviti da u takvome djelovanju Čolić nije iznimka. Primjere brige biskupa oko du¬ 
hovnoga prosvjećenja naroda, brige koja ostavlja korisne, trajne i duboke posljedice na kulturu čitavoga 
naroda, nalazimo često kod biskupa obrazovanih u duhu posttridentskoga doba katoličke obnove. (Bi¬ 
skupi Juraj Branjug, Franjo Thauszy i Maksimilijan Vrhovac u Zagrebu, Ivan Antun Benzoni, Čolićev 
prethodnik u Senju, Vicko Zmajević u Zadru, Stjepan Cosmi u Splitu i slično.) Usporedi npr. Franjo 
Emanuel HOŠKO i Slavko KOVAČIĆ, „Crkva u vrijeme katoličke obnove”, Hrvatska i Europa (ur. Ivan 

svećenici čitaju suvremene i internacionalne knjige pokazujući time da je znanje 
koje će oni prenositi svome narodu ravnopravno znanju ostatka onoga što danas 
zovemo „zapadnim svijetom” i prikazujemo uzorom napretka. Svojim odredba¬ 
ma o blagosti opominjanja i razumljivosti propovijedanja Čolić podsjeća da je 
Božja „Radosna vijest” prvenstveno namijenjena narodu i da su svećenici tu zbog 
naroda, a ne obratno. Svojom brigom oko organizacije misija ispunja Kristovo 
poslanje svjestan da je misionar pa i župnik ponekad „jedina Biblija” (tj. jedini 
izvor vjere i vjerskih odredbi) do koje nepismeni narod u zabitome kraju može 
doći, a svojim sudjelovanjem na misijama i sam postaje dio naroda o kojemu je 
dužan voditi brigu, svojim primjerom najbolje potvrđujući svoje riječi. 


Golub), sv. 3., Zagreb, 2003., 165 - 186. Ti biskupi pripadaju generaciji reformnih biskupa kojima je 
Tridentski koncil naredio da redovito prisustvuju provincijskim sinodama, obavljaju vizitacije u svojoj 
župi, osobno propovijedaju te ne izbivaju iz biskupije duže vremena bez posebne dozvole. Također im je 
omogućeno da predstavljaju autoritet kao „izaslanici Apostolske stolice” tako da njihovi posjeti župama 
zbog većih ovlasti dobivaju i veću težinu. V.: Žan DELIMO, Katolicizam između Lutera i Voltera, Novi 
Sad, 1993., 71-75. 

PRILOZI 


Neobjavljeni tekstovi korišteni, ali necitirani u radu 

1. Odredbe o postupanju s pukom iz Čolićevih vizitacija 

• Neka se velečasni župnik prisjeti svoje pastirske dužnosti po kojoj sve grli očin¬ 
skom ljubavlju i dobronamjernošću te neka popravlja i prikladno i neprikladno, 
no ipak ne preuvredljivim ili preoštrim riječima nego snažnim ali i blagim, ko¬ 
reći mane morala, pokušavajući nagovoriti na vrline s namjerom da se postignu 
međusobna obećanja tako da će, ako izvrsno ispuni svoju službu oslanjajući se 
na tu župnu revnost, probuditi i potaknuti kod svojih ovčica želju i ljubav prema 
sebi. 

Ako bi smatrao da nekoga treba nasamo prekoriti, odvojeno od ostalih, a najbo¬ 
lje i [udaljeno] od svetoga mjesta, neka ga prekori svećeničkom i bratskom na- 
klonošću primijenivši dosta blagi poticaj da ga tako pridobije natrag za BOGA 
za bolji plod. 

Najstrože zabranjujemo da se besramna rugla iznose i obznanjuju, nipošto u 
crkvi, ali ni na bilo kojemu mjestu nego neka se općenito napadaju mane i razu¬ 
mnim nagovaranjem potiče na vrline s autoritetom kako Pisma, tako i crkvenih 
otaca i to pod najstrožim ukorom. (Donji Kosinj, 2-4, BAS I. 49, p. 2.). 


2. Crkvena nauka kako se predaje narodu pod misom (tj. “katekizam u 
malom”) 59 


O nauku koji se običava predavati narodu. 

Prije početka mise dva svećenika sa sjedala predpjevaju sljedeću himnu dok na¬ 
rod slijedi. Župnik u međuvremenu provodi škropljenje. 

Delo od Skrusenyia, case kanta pervo negose poene Sveta Massa. 

Jasse kajem, Boxe mili, 

od svakoga griha moga 
i moje sereze gorko cvili 
jer uvridih tebe Boga 


59 Tekst se nalazi u Urbariju Otočca, str. 5. - 11. (Arhiv Župnoga ureda Župe Presvetoga 
Trojstva u Otočcu). Latinski su dijelovi prevedeni na suvremeni hrvatski, dok je onodobni 
hrvatski ostavljen kao u izvorniku. 

Miloserdje tvoyie veche 

neg sve hude moyie krivine 
tvoyia dobrota pustit neche 
skrussen grisnik da poghine. 

Lyiubim tebe dobri Boxe 

iz dumbine serdcza moga 
sto vech moyia Dussa moxe 
i vech nego mene istoga. 

Jasam spravan sve koliko 

pria izgubit i umriti 
neg vech tebe Rajska diko 
u napridak uvriditi. 

Grihe moyie i prikore 

namistniku tvomu odkritchu 
i pokoru svaku koyiu 

naredimi izversitchu. 

Smilujmise ak ti smili 

po velikoj tvoj milosti 
O Issusse Boxe mili 
teške moyie grihe oprosti. 

Budi hvalyieno po sve vrime, Issusa i Marie Slavno ime. 


Usred svete mise ili iza Vjerovanja bude propovijed. Kada ona završi, župnik go¬ 
vori katehezu na sasvim kratak i jasan način objašnjavajući sve što je nužno po¬ 
trebno za spasenje, način ispovijedanja, djelo pokajanja i ostalo oblikujući pitanja 
i odgovore. U nastavku se dodaje: neka se ne zaklinje Bogom i neka se uzdrži od 
svakoga proklinjanja. To sve neka se odvija na sljedeći način, ništa ne dodajući 
niti ne oduzimajući. 

Upit: Kolikoje Bogov. Odgovor: jedan yie Bog. Up: Kolikoje Person. Odg: tri. Up: 
Kakosse zovu. Odg: Otacz, Sin i Duh Sveti. Up: Kite je stvoril. Odg: Bog Otacz. 
Up: Kite je odkupil. Odg: Sin Issukerst. Up: Kadi. Odg: Na Svetomu Krixu za nas 
umirajuchi. Up: Kiteje posvetil. Odg: Duh Sveti na Svetomu Kerstu. Up: hochieli 
Dussa umriti. Odg: neche. Up: Cache dat Bog dobrim. Odg: Ray Nebeski. Up: 
a zlim. Odg: Muke paklene. Up: Koliko stvari je potribno znati kichese pravo 
ispovidati. Odg: Pet. Up: Koyiesu te pet stvari. Odg: 1. Zazvati dar Duha Svetoga, 
i promisliti sve svoje grihe navlastito od najzadnyie spovidi ucinyiene. 2. Pokaja- 

tise zanyie, ne zato dasmo snyimi Ray izgubili, ali pakal zadobili, nego samo zato 
dasmo snyimi pridobroga Boga uvridili. 3. učiniti pravu odluku dasse nechiemo 
veche nigdar unyie povratiti. 4. pristupiti k Redovniku, i sve svoyie grihe pravično 
ispovidati, i niednoga nezatajati. 5. Overssiti pokoru, koyiu Redovnik naredi. 

Up: Kolikesu stvari potribne znati, prez koihse covik nemore spassiti. Odg: Ce- 
tire. 1. Sveta Vera Katholicanska Rimska prez koyiese nemore niedan spassiti ni 
spassen biti. 2. imati temelyito uffanye u miloserdyie Boxyie, koi polak Zapovidi 
Boxyie xive. 3. lyiubiti Boga verhu svega stvorenyia, a iskernyiega kako nas istih 
radi istoga Boga. 4. Činiti dobra dela po koih bimo mogli zadobiti diku Nebe¬ 
sku. 

Pokayianyie za Grihe 

O Bog moj jasse kayiem od svih grihov moyih svega xitka moga malih, i velikih, 
znanih i neznanih, spovidanih i neispovidanih /sic/, samo zato dasam tebe Boga 
moga sve dobro moyie snyima uvridil. Ja odurjavam sve grihe moyie izspravoga 
serdca moga, obrachiamse tebi Bogu moyemu, tebe lyiubechi verhu sve lyiubavi 
obechiujemse dachiuse pobolysati, i polak tvoyie Svete volyie, i zapovidi xiviti, i 
koliko pria ispovidatise. Jesuss Maria Joseph. 

Dok župnik silazi s propovjedaonice, misa se nastavlja. Kada se završi podizanje, 
orgulje šute, a s njima i svako drugo pjevanje. Celebrant nastavlja svetu misnu 
žrtvu mirnim glasom; drugi sa sjedišta jasnim i razgovjetnim glasom izgovara 
sljedeće: tako moli i naviješta i predmoli sve do kraja mise. 

Za slavu, čast i postenye danasnyega blagdana Svete Nedilyie hochietesse prikrhđt 
zlamenyiem Svetoga Krixa govorechi zamanom, u ime Oteža, i Sina, i Duha Sve¬ 
toga. Amen. 

Isspovidamse Bogu Svemoguchemu, Blaxenoj Marij, vazda Divi, Blaxenomu 
Mihovilu Arkanyielu, Blaxenomu Ivannu Kerstitelyiu, Svetim Apostolom Petru 
i Paulu, Svim Svetim, i tebi otce, zac vnogo zagrissih pomislyienyem, ricyiom, i 
delom, moj grih, moj grih, moj priveliki grih: zato molim Blaxenu Mariu vazda 
Divu, Blaxenoga Mihovila Arkanyiela, Blaxenoga Ivanna Kerstitelyia Svete Apo¬ 
stole Petra i Paula Sve Svete i tebe otce molitesse za nass ka Gospodinu Bogu na- 
ssemu. Amen. Bog vam prosti grihe vasse. Molite jedan otce nass, i jednu zdravu 
Mariu sami za svoje grihe. 

Up: Pomiluj vass svemoguehi Bog, i odpusti grihe vasse, privel vas u xivot 
vicnyi. 

Odg: Amen. Up: Proschenyie, odrissenyie i odpuschenye grihov vassih, podal 
vam Svemoguehi Gospodin Bog. Odg. Amen. 

Up: Gospodine uslissi molitvu moju. Odg: i vapaj moj k tebi da priđe. 

Up: Gospodin svami. Odg: i SDuhom tvoyim. 

Pomolimosse. 

Rabom i Rabinyiam tvoyim, molimote Gospodine grihe odpusti, da ki tebi ugo¬ 
diti nemoremo, Roditelyicze sina tvoga, Gospodina nassega Issukersta 
podataystvom da spassemosse po istomu Issukerstu Gospodinu nassemu. 
Amen. 

Poboxni Kerstiani, koi ste došli danasnyi dan radi blagdana i devocziona Svete 
Nedilyie, Gospodina Boga moliti, i svogihse grihov kajati, jeste dobili ona 
proschenyia, kasu darovana ovomu svetomu domu, on dan kada je posve- 
chen: zato za prieti svaki od vass podpuno proschenye hochete rechi na čast 
i postenyie Gospodinu Bogu Svemoguchemu tri otce nassa, i tri Zdrave 
Marie. 

Pervi Otce nass, i pervu Zdravu Mariu, za Preuzmoxnu Kralyiczu Mariu Teresiu 
i svu ostalu Gospodu Kuche Austrianske, da bi nyim Gospodin Bog dal 
moch, i giakost, i kripost, dabi oni uzvissili, i rassirili Svetu Veru Katholi- 
cansku, a poterli pogansku, i svih ostalih svoih nepriatelyiov. 

Drughi Otce nas, i drughu Zdravu Mariu sami zasse, da vas Gospodin Bog oslo¬ 
bodi od svakoga zla, i žale napasti, i da posalyie Gospodin Bog po svemu 
Kerstianstvu Mir, Zdravyie i obilyie a navlastito u ove strane, kadi mi pri¬ 
bivamo. 

Treti otce nas, i tretu Zdravu Mariu za Dusse vassih umerssih, koisuse priporucili 
spominyiati u molitvah vassih, a vi to dosversivsi hochete čekat doklese 
Sluxba Boxyia sverssi, pakchetesse vratiti u stanyia vassa z’blagoslovom: u 
ime Otca, i Sina, i Duha Svetoga. Amen. 

Sadasse napovidu Blagdani, ako je ki kroz Nedilyiu zapovidan ali do Misse. 

Spomenak za xivih. 

Sada hochiemo moliti za svih xivih kišu pomagali i pomaxu ovu Svetu Mater Cri- 
kav Plovansku za dobrocincze nyie, i nyihov ostanak, da bigim Gospodin 
Bog dal svemoguchi odpuschenyie, i proschenyie svih grihov, spassenye 
Dussam, Zdravyie, Mir, svaku dobru srichiu i napridak svoyim svetim bla¬ 
goslovom u nyihovoj muki i trudu. Otce nas. Zdrava Maria.etc. 

Spomenak za Mertvih. 

Tulikajse za svih mertvih dobrocinacz ove Svete Matere Crikve Plovanske, kišu od 
ovoga svita preminuli, i kakova dobra ovoj svetoj Materi Crikvi ostavili ali 
Redovnikom, ter akosu dusse nyihove zaderxane u mukah od Purgatoria 
da bigih Gospodinon Bog Svemoguchi oslobodil po ovih svetih molitvah, i 
postavil u broj med svoje izabrane. Otce nas. Zdrava Maria. etc. 

Za tim molisse vera kako slidi. 

Verujem u Boga Otca Svemoguchega Stvoritelyia Neba i Zemlyie, i u Isukersta 
Sina nyiegova jedinoga Gospodina nassega, koi je začet od Duha Svetoga, 
rodyien od Marie Dive, mučen pod pontiom Pilatom, propet mertav, i po¬ 
kopan: sayde nad Pakal treti dan uskersnu od mertvih, uzajde na Nebessa, 
sidi na desnu Boga Otca Svemoguchega, od tuda hoche dojti suditi xive i 
mertv: Virujem u Duha Svetoga, Svetu Crikvu Katholicansku, Svetih opc- 
hinu, odpuschenye grihov, pulti uskersnutye xivot vicnyi. Amen. 

Deset Zapovidi Boxyih. 

1. Ja jessam Gospodin Bog tvoj, nemoj imati drugoga Boga izvan mene 

2. Neuzmi u tasche ime Boxyie, nitiga spominyi u taschini, ali prez potribe. 

3. Spomenisse posvetiti dan Svete Nedilyie, i ostale blagdane zapovidane. 

4. Poštuj Oteža i Mater i svakoga stariega od sebe, ako hoches dugo xiviti, i bla¬ 
goslov Boxyi imati. 

5. Neubij oruxyiem ni jezikom iskernyiega tvoga. 

6. Neucini prelyiubodevstva, i nesagrissi bludno. 

7. Neukradi nistar tuyiega. 

8. Nereczi krivo svidocanstvo, suproti iskernyiemu tvomu. 

9. Nepoxeli tuyie xene, ni xena tuyiega muxa. 

10. Nepoxeli nijedne stvari tuyie. 

Pet je Zapovidi Svete Matere Crikve. 

1. Slussati Missu, Sve Nedilyie, i ostale Blagdane Zapovidane. 

2. Postiti korizmu, i poste zapovidane, Cetvere Kvatre, negisti messo u petak, ni 
u subottu. 

3. Ispovidatisse najmanyie jednuez u godisehe svomu vlastovitomu Plovanu ali 
drugomu s’nyiegovim dopuschenyem, i pricestitisse o Vazmu. 

4. Nepirovati u vrimena zabranyiena, a to od perve Nedilyie prisaschia Gospodi¬ 
nova do trih kralyi, i od pervoga dneva korizme do ossam dan po vazmu. 

5. Platiti dessetine Crikvene. 

Sedan je Svetih Sakramentov. 

1. Kerschienyie, koyie nass čini Kerstiane. 

2. Krixmanyie, koyie nam daje milost, da budemo izverstni i kripki kerstiani. 

3. Sveto Priceschenyie, koyie brani dussu od griha i uzderxi u milosti Boxyioj. 

4. Pokora, ili Sveta ispovid, koja pomercuje, i odnimlyie grihe od Dusse. 

5. Ulyie Sveto, ili napokonyie pomaxanyie, koyie daje pomoch za dobro umriti. 

6. Red sveti, koi daje kripost, i milost Boxyiu Redovnikom i ostalim Službenikom 
Crikvenim, za mochi dobro činiti Sluxbu Boxyiu. 

7. Xenidba, ka daje kripost, i milost Boxyiu onim, koisse zakonito združuju za 
živit u miru, i izkranit sinove. 

Sedan je Smertnih Grihov. 

1. Oholost. 2. Lakomost. 3. Bludnost. 4. Požerlost u gitchiu, i pitju. 

5. Nenavidnost. 6. Serditost. 7. Lenost ne hoditi Svetoj Massi i nemoliti Boga. 

Delo od Vere. 

Ja virujem temelyito Bože moj, dassi ti Bog jedini u trih sobstvih Božanstvenih, 
kojasse žovu Otacz, Sin, i Duh Sveti. Virujem da tvoj Sin jedino rodyieni ucinilse je 
Clovik po kriposti Duha Svetoga u Pricistoj utrobi Divicze Marie, koi umri za nas 
na Križu, uskersnu od mertvih, i uzide na Nebessa, odkle ima doiti za suditi žive, i 
mertve, i za dati dobrim Raj Nebeski, a zlim Muke Paklene. Viruyiem sve ovo, i sva 
ostala koyia veruje, i uci Sveta Mati Crikva Rimska Katholicanska, jer si ti ovako 
nyioj objavil primudri Gospodine, koi nemores privariti, ni privaren biti. 

Delo od Uffanyia. 

Ja uffam Bože moj, po dostojanstvih Spassitelyia nassega Isukersta, da hochesmi 
oprostit sve grihe moje, i dati milost za dobiti vikovicni život u Rayiu, kogasi 
ti svemoguchi, premilostivi i priverni Gospodine obechial svim cinechim dobra 
dela, koja stvojom svetom pomochom odlučujem i ja činiti. 

Delo od Lyiubavi 

Jate lyiubim Bože moj, za svim serczem, verhu svih stvarih, jersi ti moj Gospo¬ 
dine najveche, i najsversnie dobro: za lyiubav tvoju lyiubim i lyiubitichu moga 
iskernyiega, kako istoga mene spravansam pria sve izgubiti, i umriti, nego tebe 
uvriditi. 


Delo od Skrusenyia. 

Gospodine Bože moj, jaše kajem za svim serczem od svih mogih grihov, jersam 
grissechi uvridil tebe Boga moga pridragoga koga lyiubim za svim serczem, verhu 
svih stvari, i vech nego istoga mene. Odlučujem temelyito s’tvojom svetom po¬ 
mochom, date nechiu veche nigdar uvriditi, i da hochiu bižati od svake bližnyie 
grisne prigode. 


Na kraju mise izlaže se presveto i recitiraju se litanije Svih svetih s molitvom pre¬ 
svetom sakramentu. Zatim se zvoni Zdravo Marijo u podne. Celebrant predmoli 
„Anđeo Gospodnji navijestio, Zdravo Marijo milosti p.” sve do „Isus” uključivo, a 
ostatak jasnim glasom nastavlja puk. Nastavlja se molitva: „Milost svoju molimo 
Te“ itd. 

Nadovezuje se jedan Očenaš i Zdravo Marijo za mrtve. Još jedan Očenaš i Zdravo 
za žive. Zatim se sve zatvara. 

Budi hvalyeno po sve vrime, Isusa i Mariae slatko Ime. 

Dok svećenik pohranjuje presveti sakrament ostali kler uzdišući pjeva, a na¬ 
rod slijedi. O Isuse slatki vmili nigdase od nas ne gdili. 

Ostavitnas nemoy! Isuse Boxe moij 
Isuse Boxe moij! ostavitnas nemoij. 

Kraj nedjeljne mise 


3. Odredbe o katehezi iz vizitacija biskupa Čolića 

• Kada se čini da ovaj narod, željan i pohlepan da čuje riječ BOŽJU, kao da trpi 
glad, kome više dolikuje i kome je potrebnije da im lomi kruh nego časnome 
kaptolu s njihovim župnikom, čuvaru, učitelju, graditelju ovih duša? Stoga 
svom silom kojom možemo i nastojanjem nagovaramo časni kaptol da za 
spasenje tih duša i uvećanje svojih zasluga te dobivanje plaće pred BOGOM 
podijele među sobom propovijedanje Božje riječi nedjeljama kada se narod 
običava skupljati, ne samo u korizmi i došašću nego i kroz cijelu godinu i to 
tako da, ako se izostavi kateheza koju običava i dužan je obavljati velepošto- 
vani župnik, a zatim i svečaniji blagdani te prve nedjelje u svakome mjesecu, 
ne bude nitko među velepoštovanim kanonicima tko nije prema svome redu 
sam govorio narodu, osim ako je spriječen preprekom bolesti ili nekom dru¬ 
gom opravdanom [preprekom]. (Grobnik, 6, BAS I. 50, p. 68-69.). 

• A kako bi se te potrebne stvari što prije naučile, velepoštovani će župnik sva¬ 
ke nedjelje i blagdana imati katehetski govor ujutro oko osme ure za pastire 
i dječake, a desete za narod i molit će s njima razgovjetno i jasno tri teološka 
čina s pokajanjem, Vjerovanjem, Očenašem, Zdravo Marijom, deset zapovi¬ 
jedi Dekaloga, pet crkvenih, sedam sakramenata i ispitivat će dječake prema 
kršćanskome učenju marljivo se trudeći da svi pojedinci dobro nauče četiri 
osnovna otajstva koja je nužno vjerovati kao i pet točaka za obavljanje dobre 
ispovijedi, zatim i poznavanje nužno za Sv. pričest objašnjavajući narodu ba¬ 
rem čas jedan članak iz Vjerovanja, čas jedan propis, čas jedan od sakrame¬ 
nata tako da mu prema redu Rimskoga obrednika, pomogavši se i katehistima 
(bilo Ardijom, bilo Turlotom, bilo Srži kateheze, bilo Marchantom 60 ), objavi 
i razjasne pojedini članci, propisi i sakramenti jedan za drugim. (Grobnik, 9, 
BAS I. 50, p. 69.). 


60 


Za sve u ovim odredbama navedene autore i djela detaljnije v.: M. MATASOVIĆ, o. c., 131-141. 

• Neka se kršćanski nauk uspostavi neprekidno svaki dan tako da ujutro nakon 
prve svete mise bude kateheza dječaka u vezi s onim što je potrebno za spase¬ 
nje. Naime, nakon nauka o pravljenju križa da je Bog jedan - tri osobe među 
sobom posve jednake, od kojih je druga uzevši smrtno tijelo u utrobi Blažene 
Djevice djelom Duha Svetoga svojom smrću nas otkupila, a bit će sudac zlih i 
naplatitelj dobrih te da to treba vjerovati zato što je to Bog - premudar i prei- 
stinit objavio Crkvi te nam to iznio da vjerujemo. [Treba ih poučavati] u vezi 
s dijelovima dobre i potrebne ispovijedi, zatim ono što treba vjerovati u vezi 
s Presvetom Euharistijom. A za odrasle je pod pjevanom misom katehetska 
propovijed prema redu Rimskoga katekizma primijenivši i Turlota za histo¬ 
rijate itd. razumljivim i jasnim objašnjavanjem o Vjerovanju, zapovijedima 
Dekaloga, pet crkvenih [zapovijedi], sakramentima, Očenašu, Zdravo Mariji, 
a te katehetske propovijedi neka izvršavaju kaptolci naizmjence na veću slavu 
Božju, spas duša o kojima im je povjerena briga i izuzetnu hvalu njih samih. 
(Bribir, 4, BAS I. 50, p. 119.). 

• Onako kako se iz raznih razloga ne savjetuje napamet recitirati teološke čine, 
novom metodom sastavljene od strane velepoštovanoga župnika, a da nisu 
otisnute niti zapisane, tako njih časni kapelan, kada je župnik bolestan ili 
odsutan ili ne zna moliti istim stihovima ili treba kovati druge na zbrku u 
pamćenju naroda, a to bi se isto dogodilo i u slučaju preseljenja ili smrti spo¬ 
menutoga velepoštovanog župnika. Da ta pogibelj ne bude u blizini te da bi 
se u čitavoj dijecezi (radi ovoga preseljenja župnika) skladno recitirali ti Naši 
takvi teološki čini, povjereni pamćenju sviju, a onda i drugo što je potrebno 
za spasenje, okružnicom dostavljeno objema dijecezama, župnik će se po¬ 
brinuti da ih ispiše čitljivim rukopisom, prebaci na ploču koja visi u crkvi uz 
veći žrtvenik te da te iste pročita svake nedjelje i blagdana - bilo on sam, bilo 
jedan od njegovih pomoćnika - glasno, razgovijetnim riječima koje će narod 
pojedinačno ponavljati prema pravilu Naših odluka iz prijašnje vizitacije ne 
mijenjajući ništa više. (Lešće, 8, BAS I. 49, p. 57.). 

• Velepoštovani će župnik marljivije nastojati da se izvrši deveta odluka i to 
uspostavljanjem kateheze za narod svake nedjelje, kojom će se pod samom 
župnom misom pokušati objasniti neki članak vjere, propis Dekaloga ili Cr¬ 
kve, a zatim i slavljenje mise prema naumu Presvetoga Tridentskog koncila 
govoreći razgovjetnim, jasnim i prisnim govorom, ne opširnim i lomeći kruh 
za narod. Nakon same mise neka se dječaci poučavaju svemu što je potrebno 
za spasenje. Trebat će nagovarati razboritije, s oltara ili propovjedaonice, bla¬ 
gim i poticajnim govorom da roditelji barem svake druge nedjelje šalju svoj 
porod na kršćanski nauk kao što to zahtijeva njihova najozbiljnija dužnost da 
traže katoličko obrazovanje dječaka od kojega zavisi njihovo spasenje. (Tounj, 
3, BAS I. 49, p. 43.). 

• Devetu odluku prijašnje vizitacije, koja se dosad nije održavala, proširujemo 
tako da časni upravitelj svake nedjelje i blagdana narodu nakon Evanđelja i 

Vjerovanja objasni neki članak vjere, zatim propise Dekaloga, Crkve i sedam 
sakramenata iz Rimskoga katekizma upravo tim redom, potpomognut još ne¬ 
kim katehistom kao što su Turlot, Srž kateheze ili p. Ardia ili Marchant itd. [go¬ 
voreći] razgovijetnim, jasnim i kratkim govorom najviše pola sata. Kada se to 
završi, molit će naizmjence s narodom koji odgovara Očenaš, Zdravo Mariju, 
Vjerovanje, deset zapovijedi Dekaloga, pet Crkve, sedam sakramenata, a zatim 
redovito teološke čine vjere, nade i ljubavi zajedno s pokajanjem. Pod istom će 
misom poticati roditelje da svoj porod barem svake druge nedjelje i blagdana 
šalju na kršćanski nauk i pokušat će ih domamiti jednim ili dvama novčićima 
ili sličicom ili drugim darkom. Zatim će poslije mise poučavati one kršćanske 
obrasce i četiri tajne nužno potrebne za spasenje sa svojom formalnom pobu¬ 
dom. Poznavanje toga, naime, božanske biti jedinstva, trojstva osoba, druge 
osobe koja je Božansko utjelovljenje, BOGA, naplatitelja dobrih i suca zlih, 
svaki će dan tako ponavljati, utuvljivati im u glavu i pokušavati u njih utisnuti 
dok svi to ne budu savršeno znali. (Saborsko, 4, BAS I. 49, p. 47.). 

• Opominjemo časnoga kapelana da u potpunosti preda na izvršenje četrnae¬ 
stu odluku prijašnje vizitacije podučavajući dječake, osim ondje izrečenoga, 
također i osnovama latinskoga jezika da tako uvijek zaposlen boravi kod kuće 
marljivije nego dosada kako traži njegov razum i neophodna briga za duše, 
bez lutanja, osobito izvan župe, što mu u potpunosti zabranjujemo. (Stajnica, 
5, BAS I. 49, p. 21.). 

• Nalažemo i najstrože naređujemo velepoštovanome župniku i kapelanu da 
pod prijetnjom kazne Božanskoga suda, prema uredbi osme odluke, svake 
nedjelje kršćanskome nauku poučavaju narod i one dječake za koje se nađe 
da su jako siromašno produhovljeni, dapače potpuno neuki u poznavanju 
božanskih tajni, čak i onih nužnih za spasenje. Neka poučavaju tako da ka¬ 
tehetski nauk za narod bude kratak, izrečen razgovijetnim, jasnim i prisnim 
govorom, a nakon svete mise [neka bude] pouka dječaka i ispit. (Brod, 1, BAS 
I. 49, p. 39.). 

• Također želimo i naređujemo da se one Naše naredbe koje se tiču naroda, 
kako u ovoj, tako i u prijašnjoj Našoj kanonskoj vizitaciji, četiri puta godišnje 
na većemu skupu naroda pročitaju tjerajući ujedno na njihovo izvršenje ma¬ 
kar izmolivši svjetovnu pomoć. Inače ćemo im, upotrijebivši svoj autoritet, 
zabraniti pristup u crkve. (Sv. Juraj, 7, BAS I. 49, p. 31.). 

• Neznayuch razloxit ova nevisschia celyad od ove Plovaniye, kada ka umre 
nosechia xenska glava, yeli u nyoy mertuo ali ne dite, hochiedu sve takove 
valje po smerti otvorit, i gljedat za pomoch onomu ditetu i njegovomu viko- 
vicnomu zahranjenju Svetim Kerstom, akose na ikoy način bude moglo, i za- 
togih nimaju pervo pokopavat; kadi chiedu imat alli P. Plovana alli Capellana 
dozvat, za moch valje S. Kerstom na kogi način takovomu priskocit ditetu. 
(Lešće, dodana odredba za narod, BAS I 49, p. 58.), 

Summary 

The mid-eighteenth century canonical visitations of Juraj Vuk Čolić, bishop of 
Senj, offer valuable historical material about the religious education of priests ac- 
tive in his diocese, as well as of the lay people in the area. This essay analyzes this 
source and focuses especially on the orders issued by the bishop and the reports 
written by the (mostly parish) priests, about the education of their parishioners. 
Bishop Čolić was greatly concerned with the education, whether in religious or 
formal education. His concerns are confirmed by directions he gave to his parish 
priests: on how to treat the parishioners; when and how to set up the celebration 
of the Holy Mass; as well as on the catechesis and what to teach. He also dedicated 
much attention to the missions conducted to renew the faith, instruct in the re¬ 
ligious truths and teach the art of reading and writing. Here the role of the Jesuit 
order in such actions comes into focus, although others, especially Capuchins, 
were also diligent in the education of the people. Their activities were conducted 
according to the principles of the Council of Trent, which viewed lay education as 
a means towards strengthening their faith and pulling them out of the darkness of 
heresy and superstitions. The discussion is based on the examples from contem- 
porary documents that, if read carefully, provide a vivid picture of the real life. 


Key words: Diocese of Senj, Catholic Church, religious education, catechesis, mi¬ 
ssions 



